**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о измени Закона о јавним медијским сервисима садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања, као и у одредби члана 50. став 2. којом је прописано да се телевизијске и радио станице оснивају у складу са законом.

**II. Разлози за доношење Закона**

Полазећи од значаја који јавни медијски сервиси имају у очувању и унапређењу демократских вредности друштва, Стратегијом развоја система јавног информисања у Републици Србији до 2016. године предвиђено је да се рад и положај јавних медијских сервиса регулише посебним законом у складу са европским регулаторним оквиром.

Законом о јавним медијским сервисима, који је ступио на снагу 13. августа 2014. године, предвиђено је да Република Србија обезбеђује стабилно и довољно финансирање основне делатности јавног медијског сервиса, односно предвиђено је да се јавни медијски сервиси до 31. децембра 2015. године финансирају из буџета Републике Србије. Од 1. јануара 2016. године до 31. децембра 2016. године основна делатност јавног медијског сервиса делимично се финансира из буџета Републике Србије на основу Закона о измени Закона о јавним медијским сервисима („Службени гласник PC”, број 103/15).

Да би се неометано остваривала основна делатност јавног медијског сервиса усвојен је и Закон о привременом уређивању начина наплате таксе за јавни медијски сервис („Службени гласник РС”, број 112/15) којим је прописано да висина таксе за јавни медијски сервис износи 150,00 динара.

Полазећи од статистичких података о просечној заради и висини пензија у Републици Србији, са једне стране, и потребе обезбеђења услова за несметано обављања основне делатности јавних медијских сервиса, са друге стране, предложено је као најцелисходније решење да се и у наредном периоду од годину дана, тј. од 1. јануара 2017. године до 31. децембра 2017. године јавни медијски сервиси делимично финансирају из буџета Републике Србије, а делимично из таксе за јавне медијске сервисе. Сразмера ће се тражити између могућности буџета Републике Србије и економске снаге обвезника плаћања таксе.

На овај начин обезбеђује се одговарајући стабилан систем финансирања јавних медијских сервиса и њихова независност, а грађани се мање финансијски оптерећују.

**III. Објашњење основних правних института и**

**појединачних решења**

Чланом 1. Закона о измени Закона о јавним медијским сервисима, предвиђено је да се два јавна медијска сервиса, Јавна медијска установа „Радио телевизија Србије” и Јавна медијска установа „Радио телевизија Војводине”, до 31. децембра 2017. године делимично финансирају из буџета Републике Србије за обављање основне делатности.

Чланом 2. уређено је да овај закон ступа на снагу наредног дана од дана објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона обезбеђена су средства у буџету Републике Србије за 2017. годину у износу од 4.000.000.000,00 динара (четиримилијардединара).

**V. Разлози за доношење закона по хитном поступку**

Предлаже се доношење Закона о измени Закона јавним медијским сервисима по хитном поступку због потребе отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Имајући у виду да се предложеним изменама Закона, битно не мењају решења из постојећег Закона, већ се само продужава примена важећих одредаба, није одржана јавна расправа.

Имајући у виду напред наведено, сматрамо да су се стекли услови да се Закон о измени Закона о јавним медијским сервисима донесе по хитном поступку.

**VI. Разлози због којих се предлаже да акт ступи на снагу пре осмог дана од дана објављивања у „Службеном гласнику Републике Србије**”

Предлаже се да овај закон ступи на снагу наредног дана од дана објављивања у „Службеном гласнику Републике Србије” због потребе да се спрече околностикоје би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.